Ouers soek antwoorde ná baba sterfJoanne du Toit saam met haar dogtertjie (Foto: Verskaf) Gebroke ouers van Hazyview in Mpumalanga is verwoed op soek na antwoorde ná hul pasgebore babadogtertjie sowat twee maande gelede skielik oorlede is. Joanne du Toit, die babadogtertjie se ma, het Woensdag aan Maroela Media vertel hul kleinding is op 16 April gebore, maar is enkele weke daarna oorlede. Du Toit vertel sy het ŉ gesonde swangerskap gehad met geen gevaartekens wat aan dokters sigbaar was nie. Sy het op 37 weke in vroeë kraam gegaan. “Alles was heeltemal normaal tot met haar geboorte. Ons was só dankbaar en opgewonde oor ŉ dogtertjie. Deur die hele proses was daar nie een maal gevaartekens nie. Ek het ŉ noodkeiser gehad en daar was tydens dié proses ook nie komplikasies nie. Dit was eers ná haar geboorte wat al die geluk wat ons tot op daardie stadium ervaar het, in duie gestort het. Hulle moes haar bybring, en sy was vandaar aan lewensondersteunende masjiene gekoppel om haar aan die lewe te hou,” vertel sy. Sy sê dokters het ná hul dogtertjie se geboorte vermoed sy het ’n vorm van trisomie. Volgens Du Toit was alle toetse vir dié sindroom egter negatief. “Sy is kort hierna verplaas na ’n hospitaal in Pretoria, en was steeds die heeltyd in die hoësorgeenheid. In daardie tyd is baie toetse op haar gedoen, insluitend talle breintoetse deur ŉ neuroloog. Al die toetse was normaal – geen dokters kon vir ons ŉ antwoord gee oor wat met ons dogtertjie fout is nie.” Du Toit sê ten spyte van al die toetse se negatiewe uitslae, kon hul dogtertjie niks self doen nie: sy kon nie spontaan asemhaal nie, sy was nie in staat om haar mond oop en toe te maak nie, sy kon nie haar oë knip nie en ook nie beweeg nie. “Ek kon haar nie eens vashou ná geboorte nie. Deur die hele proses kon ek haar twee keer vashou, en dit maak mens seer. In die middel van die seer kan geen dokter vir jou sê wat fout is met jou kind nie, so jy is heeltemal hulpeloos, en jou hande is afgekap. Dit maak seerder om nie antwoorde te hê nie,” sê sy. Sy sê dit is vir hul gesin moeilik om vrede te maak met die afsterwe van hul dogtertjie sonder om enige klarigheid oor haar dood te hê. Intussen kan dokters steeds nie vir haar genoegsame antwoorde gee nie. “Ek en my man het ŉ seuntjie wat in September twee jaar oud word. Daar was absoluut geen komplikasies nie, so daar was dus niks om voor uit te kyk in ŉ tweede swangerskap nie. Dit breek mens, dit maak jou stukkend – jy vra jouself: ‘Hoekom ek?’ Ek was deur my hele swangerskap gesond; ek het elke dag water gedrink, ek het nie aan koffie geraak nie, ek het selfs geoefen. Ek het nog nooit in my lewe gerook of gedrink nie. Hoekom gebeur so iets met mý kind? En dan kan niemand vir my antwoorde gee nie. Dit maak die seerste.” Du Toit is aangeraai om toetse in België te doen wat die gesin klarigheid oor die afsterwe van hul dogtertjie kan gee. In dié toetse ondersoek wetenskaplikes sowat 2 000 van ŉ mens se gene, om uiteindelik te identifiseer wat die probleem is. Dié toetse kos €2 000 (net meer as R31 000), en die gesin wend hul nou na weldoeners om fondse in te samel sodat hulle uiteindelik antwoorde kan kry. “Die Here het my dogtertjie in net drie weke voor sonop kom haal. Ons mag nie bevraagteken nie, maar ons wil net weet wat verkeerd gegaan het. Ek en my man sal eendag graag nog kinders wil hê, maar ons moet weet wat die kanse is dat so iets weer sal gebeur. As ons weet wat fout gegaan het, kan ons weet of ons nog ŉ kind sal kan hê of nie. Intussen sit ons met duisende onbeantwoorde vrae.” Lede van die publiek wat betrokke wil raak, kan ŉ e-pos stuur aan [email protected] vir bankbesonderhede en meer inligting.